Titwessa iżjed l-investigazzjoni fl-Enemalta dwar l-allegat tbagħbis fl-ismart meters biex jinsteraq l-elettriku. Permezz ta’ stqarrija ministerjali llejla fil-Parlament, il-Ministru tal-Enerġija Konrad Mizzi ħabbar li ġew sospiżi ħames ħaddiema oħra mat-tliet impjegati tal-Enemalta li ġew sospiżi fuq il-każ li qed ikun investigat mill-pulizija. Kien proprju lbieraħ li f’konferenza tal-aħbarijiet tard ilbieraħ waranofishar, il-Ministru Mizzi żvela li kienu ġew sospiżi tliet impjegati mill-Enemalta b’rabta ma’ dan l-abbuż.. Il-Ministru Mizzi ma eskludiex li jistgħu jiġu sospiżi aktar ħaddiema hekk kif qed tkompli l-investigazzjoni li bdiet f’Mejju li għadda. Fl-istqarrija Ministeru Dr Mizzi qal li kien ikkonfermat li mill-2011 ‘il hawn, is-serq tad-dawl kompla jiżdied u jisplodi tant li laħaq madwar 10% tal-elettriku ġġenerat. “Dan ifisser telf ta’ madwar €30 miljun għall-Enemalta. Telf li qed iħallsu għalih, il-familji Matin u Għawdxin u negozji onesti li jħallsu l-kontijiet tagħhom,” qal Dr Mizzi waqt li fisser dan is-serq bħala racket sħih ta’ serq li l-Gvern mhux se jittollera. Il-Ministru Mizzi qal li t- Theft Control Unit għamel analiżi dettaljata ta’ modi differenti ta’ kif jinsteraq id-dawl fejn irriżulta li wieħed mill-iktar mezzi ta’ kif jinsteraq id-dawl kien proprju permezz tal-i smart meters li ma kinux qed juru l-konsum veru iżda kienu qed juru konsum ferm iktar baxx. Għalhekk qal li t- Theft Control Unit bagħtu numru ta’ smart meters lill-kumpanija tad-dawl Taljana Enel biex dawn jiġu analizzati. Żied jgħid li wara investigazzjoni bir-reqqa li saret mill-Enel, fl-Italja instab li l-i smart meters inkwistjoni kienu mbagħbsa u qegħdin jirrapportaw konsum ta’ dawl inqas minn dak li kien qed jiġi użat. Il-Ministru Mizzi qal li din it-taqsima sabeet diġà provi li hawn iktar minn 1,000 smart meter li huma mbagħbsa u li f’dan il-każ ġew involuti l-pulizija sa mill-bidunett li qed jinvestigaw b’reqqa kbira. Dr Mizzi żied jgħid li jidher li x-xibka qed tikber u l-Gvern jinsab konvint li hemm aktar x’joħroġ. Qal li jħossu ddiżappuntat u rrabjat, għar-raġuni li l-Gvern preċedenti, li kellu rapporti ta’ serq ta’ dawl minn fuq Smart Meters sa mill-bidu tal-2012 u m’għamel xejn dwarhom. Dr Mizzi appella lil kull min għandu iktar informazzjoni fuq serq ta’ dawl biex jagħmel kuraġġ u jersaq ‘il quddiem u jagħti lill-awtoritajiet kull informazzjoni li tista’ tgħin biex jinqered dan l-abbuż. Huwa appella wkoll lil dawk il-familji u negozji li qed ikunu parti minn dan l-abbuż jew minn abbużi oħra ta’ serq ta’ dawl u ilma biex jieqfu jagħmlu dan mill-iktar fis possibbli llum qabel għada.